Predkladacia správa

Uznesením vlády SR č. 5 z 11. januára 2006 bola schválená Politika využívania frekvenčného spektra na širokopásmový prístup. V bode B.2. uznesenia bola ministrovi dopravy, pôšt a telekomunikácií uložená úloha v termíne do 30. júna 2007 predložiť na rokovanie vlády SR priebežné vyhodnotenie plnenia Politiky využívania frekvenčného spektra na širokopásmový prístup.

Politika využívania frekvenčného spektra na širokopásmový prístup stanovuje prioritné oblasti využívania a správy relevantných úsekov frekvenčného spektra zo stredno a dlhodobého hľadiska z pohľadu budovania informačnej spoločnosti a z pohľadu bezpečnostných záujmov SR, v súlade so zámermi EÚ, záväzkami vyplývajúcimi z členstva SR v medzinárodných organizáciách a národnými záujmami Slovenska. Základným cieľom je vytvoriť podmienky na zlepšenie dostupnosti frekvenčných zdrojov pre širokopásmový prístup založený na bezdrôtových technológiách. 

Zámerom predkladaného materiálu je komplexné hodnotenie plnenia kľúčových úloh vyplývajúcich z Politiky využívania frekvenčného spektra na širokopásmový prístup. Predkladaný materiál obsahuje prílohu, v ktorej je uvedené vyhodnotenie zásadných opatrení na zosúladenie Národnej tabuľky frekvenčného spektra SR s Európskou tabuľkou pridelení. 

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.